РЕШЕНИЕ НА КОМИСИЯТА
от 30 август 2010 година
за изменение на Решение 2006/594/ЕО относно показателното разпределение по държави-членки на бюджетните кредити за задължения, поети във връзка с цел „Сближаване“ за периода 2007-2013 г. по отношение на Чешката република, Полша и Словакия
(нотифицирано под номер C(2010) 5817)
(2010/475/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1083/2006 на Съвета от 11 юли 2006 г. за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999 (1), и по-специално член 18, параграф 2 от него,
като има предвид, че:
(1)
С Решение 2006/594/ЕО (2), изменено с Решение 2007/191/ЕО (3), Комисията определи показателно разпределение по държави-членки на бюджетните кредити за поети задължения във връзка с цел „Сближаване“ за периода 2007-2013 г.
(2)
Съгласно параграф 10 от приложение II към Регламент (ЕО) № 1083/2006 през 2010 г. бе установено, че общият БВП за периода 2007-2009 г. в Чешката република, в Полша и в Словакия за всяка една от държавите се различава с повече от ± 5 % от общия БВП, предвиден в съответствие с параграф 9 от приложение II към Регламент (ЕО) № 1083/2006, включително в резултат на колебания на обменния курс. Поради това размерът на средствата, предвидени за Чешката република, за Полша и за Словакия за периода 2011-2013 г., следва да бъде съответно коригиран.
(3)
Съгласно точки 16 и 17 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (4) на 16 април 2010 г. Комисията прие Съобщение относно техническата корекция на финансовата рамка за 2011 г. в съответствие с промените в БНД, включително корекцията на сумите, разпределени от фондовете в подкрепа на сближаването за държавите-членки, чийто действителен БВП се е отклонил от разчетите за БВП за периода 2007-2009 г. (5), с което тя уведоми за необходимостта от положителна корекция за Чешката република в размер на 237 045 801 EUR, за Полша в размер на 632 392 153 EUR и за Словакия в размер на 137 711 534 EUR, която корекция да бъде разпределена на равни части през годините 2011, 2012 и 2013.
(4)
За да се определят сумите, разпределени за съответните държави-членки, е необходимо да се вземе предвид пропорционалното разпределение между цели „Сближаване“ и „Регионална конкурентоспособност и заетост“ за текущия програмен период 2007-2013 г. за всяка една от съответните държави-членки, както и потребността от прилагането на възможно най-рационален подход при разпределянето на средствата за изпълнявани понастоящем проекти. Следователно с настоящото решение следва да се разпредели само частта от общите положителни корекции, която се отнася до цел „Сближаване“.
(5)
От съображения за ефективност е целесъобразно сумите в ред „Общо“ от таблица 2 в приложение III към Решение 2006/594/ЕО за периода 2007-2010 г. да бъдат заменени, тъй като в тях не са отразени сумите за България.
(6)
Поради това Решение 2006/594/ЕО следва да бъде съответно изменено,
ПРИЕ НАСТОЯЩОТО РЕШЕНИЕ:
Член 1
Решение 2006/594/ЕО се изменя, както следва:
1.
Приложение I се заменя с текста на приложение I към настоящото решение.
2.
Приложение III се заменя с текста на приложение II към настоящото решение.
Член 2
Адресати на настоящото решение са държавите-членки.
Съставено в Брюксел на 30 август 2010 година.